Obama 2014-yildan mamnun, Gavayi orolida ta'tilda
Prezident Obama deydiki, 2014-yil iqtisodiy jihatdan muvaffaqiyatli davr bo'ldi. 15 yildan beri bunchalik ko'p ish o'rinlari yaratilmagan edi, deydi u.
Obama prezidentligining oltinchi yilini yakunlar ekan, uning davrida 11 milliondan oshiq ish o'rni ochilganini faxr bilan tilga oladi. Iqtisodiy inqirozdan chiqildi va "kelasi ikki yilda ham oldinga siljishda davom etamiz", deydi u. Prezident Obama 4-yanvargacha ta'tilda. Uni oilasi bilan Gavayi shtatida, xususan Kailua degan kichik orolda o'tkazadi. Tinch okeanidagi bu mitti hudud atrofida bir necha mayda orollar bor va ular odatda sayyohlarga to'la. Obama rafiqasi Mishel, qizlari Sasha va Malia bilan bir necha kunni xotirjam o'tkazish niyatida. Biror rasmiy tadbir rejalanganmagan. Prezident bolaligi Gavayida o'tgan. Buvisi va bobosi bilan shu yerda katta bo'lgan. Lekin siyosiy faoliyati Chikagoda boshlangan va Illinoys shtatidan senator bo'lib saylangan. Shu bois ham bugungi kunda ona shahrini Chikago deb biladi va asosiy uyi o'sha yerda.